KOMMISSIONENS FORORDNING (EF) Nr. 1868/95 af 26. juli 1995 om fastsættelse for produktionsåret 1995/96 af støttebeløbet for dyrkning af visse sorter druer til tørring

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 426/86 af 24. februar 1986 om den fælles markedsordning for produkter forarbejdet på basis af frugt og grøntsager (1), senest ændret ved forordning (EF) nr. 1032/95 (2), særlig artikel 6, stk. 6, og

ud fra følgende betragtninger:

I henhold til artikel 6 i forordning (EØF) nr. 426/86 blev der fra produktionsåret 1990/91 indført en ny støtteordning for arealer, der er udlagt med sultanas, korender og muskateller; ordningen har gradvis erstattet den producentstøtteordning, der er fastsat i artikel 6a;

i henhold til artikel 6a, stk. 1, andet afsnit, i nævnte forordning bør Fællesskabets hektarstøtte fastsættes som anført i nærværende forordning;

ifølge artikel 6, stk. 1, tredje afsnit, i forordning (EØF) nr. 426/86 kan støtten variere afhængigt af druesorten og andre faktorer, der kan indvirke på udbyttet; der bør foretages en sådan differentiering ved hjælp af en koefficient, der udtrykker forholdet mellem gennemsnitsudbyttet pr. druesort og det samlede gennemsnitsudbytte; for sultanas' vedkommende bør der fastsættes en yderligere differentiering mellem arealer, der er angrebet af phylloxera eller blev genbeplantet for mindre end fem år siden, og andre arealer;

det bør dog fastsættes, at arealer, der giver et udbytte, der ligger under en bestemt tærskel, og som er forskelligt alt efter de pågældende sorter, ikke skal betragtes som arealer med specificerede afgrøder i forbindelse med støtteordningens anvendelse; der skal derfor ikke ydes støtte for dyrkning af sådanne arealer;

den støtte, der ydes til producenter, der genbeplanter deres vinarealer for at bekæmpe phylloxera, bør fastlægges på de betingelser, der er fastsat i artikel 6, stk. 4, i forordning (EØF) nr. 426/86;

ved kontrollen af de arealer, der er udlagt til produktion af druer, er der ikke konstateret nogen overskridelse af det garanterede maksimumsareal, som er fastsat i artikel 4 i Kommissionens forordning (EØF) nr. 2911/90 af 9. oktober 1990 om gennemførelsesbestemmelser for ydelse af støtte for dyrkning af visse druesorter, der skal tørres (3), ændret ved forordning (EF) nr. 2475/94 (4);

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

1. For produktionsåret 1995/96 fastsættes hektarstøtten for dyrkning af sultanas, korender og muskateller til forarbejdning i henhold til artikel 6 i forordning (EØF) nr. 426/86 til 2 785 ECU pr. ha høstet areal med specificerede afgrøder.

Støttebeløbet justeres for hver sort med koefficienten i bilaget.

2. Ved anvendelse af artikel 6, stk. 6, i forordning (EØF) nr. 426/86 betragtes arealer med et hektarudbytte på under:

- 1 300 kg tørrede druer til sultanas, angrebet af phylloxera eller genbeplantet for mindre end fem år siden

- 2 500 kg tørrede druer til andre sultanas

- 1 500 kg tørrede druer til korender

- 400 kg tørrede druer til muskateller

ikke som arealer med specificerede afgrøder. Der udbetales ikke støtte for dyrkning af nævnte produkter på disse arealer.

3. Medlemsstaterne træffer de fornødne foranstaltninger for at kontrollere minimumsudbyttet.

Artikel 2

I medfør af artikel 6, stk. 4, i forordning (EØF) nr. 426/86 fastsættes den hektarstøtte, der ydes til producenter, der genbeplanter deres vinarealer for at bekæmpe phylloxera, og som ikke modtager støtte via det operationelle program for nævnte sygdom, til 3 917 ECU/ha.

De berørte medlemsstater træffer de nødvendige forvaltningsforanstaltninger for udbetalingen af denne støtte.

Artikel 1, stk. 2, anvendes ikke i så tilfælde.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. september 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 49 af 27. 2. 1986, s. 1.

(2) EFT nr. L 105 af 9. 5. 1995, s. 3.

(3) EFT nr. L 278 af 10. 10. 1990, s. 35.

(4) EFT nr. L 264 af 14. 10. 1994, s. 6.

BILAG

Koefficienter for sorter af tørrede druer

>TABELPOSITION>